বহুযুগের ওপার হতে বাংলার দিকে অপাঙ্গে তাকিয়ে নিশ্চিত হাসছেন আইজ্যাক নিউটন ! তিনি সম্ভবত ভাবতে পারেননি যে, তাঁর বলবিদ্যার সূত্রটি এভাবে কখনও ব্যবহার করবে বঙ্গ-রাজনীতি। ক্রিয়ার সমান ও বিপরীত প্রতিক্রিয়ার কথা কয়েকদিন আগেই স্মরণ করিয়ে দিয়েছিলেন কলকাতার মহানাগরিক। সেই স্মরণিকারই ফলিত প্রয়োগ দেখা গেল আবার। প্রাক্তন বিজেপি রাজ্য সভাপতি রাহুল সিংহকে ঘুষ দিতে যাওয়ার অভিযোগে ধরা পড়লেন দুই পুলিশকর্মী। ঘুষের বদলে কার্যোদ্ধারের বিষয়টিও রাহুলের দলের কর্মসূচির প্রেক্ষিতে আকর্ষণীয়— গরুপাচার। গত বছর বিহার বিধানসভায় বিজেপি মুখ থুবড়ে পড়ার পর ‘সোশ্যাল মিডিয়া’য় একটি ছবি ‘ভাইরাল’ হয়ে ওঠে। গাড়ির ‘ডিকি’তে একটি গরুকে নিয়ে রাজ্য ছাড়ছেন বিজেপি’র সর্বভারতীয় নেতৃত্ব। এ রাজ্যেও সামনেই বিধানসভার যুদ্ধ। তার ঠিক আগে আগেই গরুপাচারের জন্য বিজেপি’র কাছেই সহায়তা চাওয়াটা বেশ প্রতীকী ! 
অধুনা বাংলার অবস্থা দেখলে নিউটনের মতোই খুশি হতেন পরাবাস্তববাদীরা। বিশ শতকের দ্বিতীয় দশকে তাঁরা সন্ধান চালান এক বৈকল্পিক পৃথিবীর। যেখানে নিয়মের অমান্যতাই নতুন নিয়ম। পশ্চিমবাংলার রাজ্য পরিচালনার প্রতিটি ক্ষেত্রে এখন বেনিয়মই নয়া নিয়মে প্রতিস্থাপিত হচ্ছে। এই সব উৎকোচের অভিযোগও সেই একই তত্ত্বে লীন। তাই নাগরিকের চিরচেনা পুলিশও ঘুষগ্রহীতা অবস্থানের বিপ্রতীপে ঘুষদাতার অভূতপূর্ব বৈকল্পিক অবস্থানে স্থিত। গোটা বিষয়টি যদি সত্য হয়, তবে তা ঘোর বিস্ময়ের ! এককালে ভারতের ‘স্কটল্যান্ড ইয়ার্ডে’র অপেশাদারিত্ব ও মেধাহীনতা এখন এতটাই প্রকট যে, টোপ ফেলতে গিয়ে নিজেরাই শিকারে পরিণত হচ্ছেন বলে অভিযোগ ! নিন্দকদের মতে, নারদ-হুলে জর্জরিত শাসকদলকে অক্সিজেন জোগাতেই নাকি পুলিশের এই অতি-তৎপরতা। অথচ এই তৎপরতার সামান্য ভগ্নাংশও চোখে পড়ে না বাহিনীর সহকর্মীরা শাসকদলের হাতে নিগৃহীত হলে। হরিমোহন ঘোষ কলেজ থেকে মানিকতলা— সর্বত্র এই একই ছবি দেখা গিয়েছে। বাংলা দেখেছে ফাইলের আড়ালে আশ্রয় খোঁজা পুলিশের ছবি। দেখেছে, পুলিশি প্রশাসনের শীর্ষস্তরকে মুখ্যমন্ত্রীর সামনে অবনত হয়ে সম্মান প্রদর্শন করতেও। কিন্তু উৎকোচ গ্রহণে পারদর্শী পুলিশের বিরুদ্ধে উৎকোচ প্রদানে তৎপর হওয়ার অভিযোগ আগে শোনেনি তেমন ! 
পক্ষপাতের বিন্দুমাত্র সুযোগও যাতে না-থাকে, তা নিশ্চিত করতে প্রতীকী অর্থে আইনের দেবীর দুই চোখ কালো কাপড়ে বেঁধে রাখা হয়। প্রশাসনের কাঙ্ক্ষিত অবস্থানও একইরকম হওয়া জরুরি। নিরপেক্ষতাই রাজধর্ম। কিন্তু এই রাজ্যে প্রশাসনের চোখে দীর্ঘ চার দশক ধরে ক্ষমতা-রঙিন চশমা। শাসকদলের প্রতি আনুগত্য প্রদর্শনের বাম আমলের ঐতিহ্য পরিবর্তনের জমানাতেও পরিবর্তিত হয়নি। ক্ষমতাসীন দলের প্রতি আনুগত্য প্রদর্শনের এই পরম্পরা বজায় থাকলে গণতন্ত্রের মূল সত্যটিই গভীরভাবে আহত হয়। কথিত আছে, আপেল গাছের তলায় বসে চিন্তা করার সময় সামনে আপেল পড়তে দেখে মহাকর্ষ-তত্ত্বের সন্ধানী হন নিউটন। আপেল গাছ বাংলায় খানিক দুর্লভ। বরং সুলভ বেলগাছ। বাংলার মানুষ আবার সে গাছতলায় যাবেন কি না, সেটিই এখন দেখার !